ประเทศสวิตเซอร์แลนด์

| สมาพันธรัฐสวิส  ชื่อทางการใน 5 ภาษา  Schweizerische Eidgenossenschaft (เยอรมัน) Confédération suisse (ฝรั่งเศส) Confederazione Svizzera (อิตาลี) Confederaziun svizra (รูมันช์) Confoederatio Helvetica (ละติน)    |
| --- | --- |
   ธงชาติ     ตราแผ่นดิน  
คำขวัญ: (ดั้งเดิม) "หนึ่งเดียวสู่ทั้งปวง ทั้งปวงสู่หนึ่งเดียว" (ละติน: Unus pro omnibus, omnes pro uno)
เพลงชาติ: "สวิสซาล์ม"
ที่ตั้งของ ประเทศสวิตเซอร์แลนด์  (เขียว)ในทวีปยุโรป  (เขียวและเทาเข้ม)
เมืองหลวง:   ไม่มี (โดยนิตินัย)  แบร์น (โดยพฤตินัย)  46°57′N 7°27′E﻿ / ﻿46.950°N 7.450°E﻿ / 46.950; 7.450
เมืองใหญ่สุด: ซือริช
ภาษาราชการ:   เยอรมัน  ฝรั่งเศส  อิตาลี 
: รูมันช์
กลุ่มชาติพันธุ์  (ค.ศ. 2019):   74.7% สวิส  25.3% ต่างชาติ 
ศาสนา  (ค.ศ. 2018): 65.5% คริสต์ —35.8% โรมันคาทอลิก —23.8% ปฏิรูปสวิส —5.9% นิกายอื่น ๆ 26.3% ไม่มีศาสนา 5.3% อิสลาม 1.6% อื่น ๆ 1.3% ไม่ทราบ
เดมะนิม: ชาวสวิส
การปกครอง: สหพันธ์ระบอบประชาธิปไตยกึ่งทางตรงภายใต้คณะผู้อำนวยการที่เป็นอิสระจากสภานิติบัญญัติ 

• คณะมนตรีสหพันธ์ : วียอลา อาแมร์ด (ประธาน) คารีน เค็ลเลอร์-ซุทเทอร์ (รองประธาน) กี ปาร์เมอแล็ง อิญญัตซีโย คัสซิส อัลแบร์ท เริสที เอลีซาแบ็ต โบม-ชแนแดร์ เบอัท ยันส์
• นายกรัฐมนตรี : วิคทอร์ รอสซี
 
สภานิติบัญญัติ: รัฐสภาแห่งสมาพันธ์
• สภาสูง: สภาแห่งรัฐ
• สภาล่าง: สภาแห่งชาติ
ประวัติ

• วันก่อตั้ง : ป. 1300 (ดั้งเดิมคือวันที่ 1 สิงหาคม ค.ศ. 1291)
• สนธิสัญญาสันติภาพเว็สท์ฟาเลิน : 24 ตุลาคม ค.ศ. 1648
• การฟื้นฟู : 7 สิงหาคม ค.ศ. 1815
• สมาพันธรัฐ : 12 กันยายน ค.ศ. 1848
 
พื้นที่
• รวม: 41,285 ตารางกิโลเมตร (15,940 ตารางไมล์) (อันดับที่ 132)
• แหล่งน้ำ (%): 4.34 (ใน ค.ศ. 2015)
ประชากร
• ค.ศ. 2019 ประมาณ:  8,570,146 (อันดับที่ 99)
• สำมะโนประชากร ค.ศ. 2015: 8,327,126
• ความหนาแน่น: 207 ต่อตารางกิโลเมตร (536.1 ต่อตารางไมล์) (อันดับที่ 48)
จีดีพี (อำนาจซื้อ) : ค.ศ. 2020 (ประมาณ)
• รวม:  584,000 ล้านดอลลาร์สหรัฐ (อันดับที่ 38)
• ต่อหัว:  67,557 ดอลลาร์สหรัฐ (อันดับที่ 9)
จีดีพี (ราคาตลาด) : ค.ศ. 2020 (ประมาณ)
• รวม:  749,000 ล้านดอลลาร์สหรัฐ (อันดับที่ 20)
• ต่อหัว:  86,673 ดอลลาร์สหรัฐ (อันดับที่ 2)
จีนี (ค.ศ. 2018):  29.7 ต่ำ · อันดับที่ 19
เอชดีไอ (ค.ศ. 2019):  0.955 สูงมาก · อันดับที่ 2
สกุลเงิน: ฟรังก์สวิส (CHF)
เขตเวลา: UTC+1 (เวลายุโรปกลาง)
• ฤดูร้อน (เวลาออมแสง): UTC+2 (เวลาออมแสงยุโรปกลาง)
รูปแบบวันที่: วว.ดด.ปปปป (ค.ศ.)
ขับรถด้าน: ขวา
รหัสโทรศัพท์: +41
รหัส ISO 3166: CH
โดเมนบนสุด: .ch, .swiss
สวิตเซอร์แลนด์ (อังกฤษ: Switzerland; เยอรมัน: Schweiz; ฝรั่งเศส: Suisse; อิตาลี: Svizzera; รูมันช์: Svizra) มีชื่อทางการว่า สมาพันธรัฐสวิส (อังกฤษ: Swiss Confederation; ละติน: Confoederatio Helvetica) เป็นรัฐชาติที่ไม่มีทางออกสู่ทะเลอันตั้งอยู่ในยุโรปตะวันตก มีพรมแดนติดกับประเทศเยอรมนี ประเทศฝรั่งเศส ประเทศอิตาลี ประเทศออสเตรีย และประเทศลีชเทินชไตน์ มีเมืองหลวงโดยพฤตินัยคือกรุงแบร์น และมีประชากรราว 8.5 ล้านคน
ที่ตั้งทางภูมิศาสตร์ของสวิตเซอร์แลนด์อยู่ระหว่างที่ราบสูงสวิส เทือกเขาแอลป์ และเทือกเขาฌูว์รา ซึ่งครอบคลุมพื้นที่ทั้งหมด 41,285 ตารางกิโลเมตร (15,940 ตารางไมล์) โดยมีพื้นที่ที่เป็นแผ่นดิน 39,997 ตารางกิโลเมตร (15,443 ตารางไมล์) แม้ว่าเทือกเขาแอลป์จะครอบคลุมพื้นที่ส่วนใหญ่ของประเทศ แต่ประชากรเกือบทั้งหมดอาศัยอยู่ในที่ราบสูง ซึ่งเป็นที่ตั้งของเมืองที่เป็นศูนย์กลางทางเศรษฐกิจ ได้แก่ ซือริช เจนีวา และบาเซิล เมืองเหล่านี้เป็นที่ตั้งของสำนักงานองค์การระหว่างประเทศหลายแห่ง เช่น องค์การการค้าโลก องค์การอนามัยโลก องค์การแรงงานระหว่างประเทศ สหพันธ์ฟุตบอลระหว่างประเทศ (ฟีฟ่า) สหประชาชาติ และธนาคารเพื่อการชำระบัญชีระหว่างประเทศ (บีไอเอส) นอกจากนี้ ท่าอากาศยานหลักของประเทศก็ตั้งอยู่ในเมืองเหล่านี้เช่นกัน สวิตเซอร์แลนด์เป็นประเทศที่วางตัวเป็นกลางทางการเมืองมาหลายศตวรรษ
การก่อตั้งสมาพันธรัฐสวิสเก่าเกิดขึ้นในช่วงปลายสมัยกลางซึ่งเป็นผลมาจากชัยชนะทางการทหารที่มีต่อออสเตรียและดัชชีบูร์กอญ ความเป็นอิสระของสวิสจากจักรวรรดิโรมันอันศักดิ์สิทธิ์ได้รับการยอมรับอย่างเป็นทางการในสนธิสัญญาสันติภาพเว็สท์ฟาเลิน ในปี ค.ศ. 1648 กฎบัตรของรัฐบาลกลางถือเป็นเอกสารสำคัญซึ่งรับรองการก่อตั้งประเทศและมีการเฉลิมฉลองในวันชาติจนถึงปัจจุบัน นับตั้งแต่การปฏิรูปประเทศในศตวรรษที่ 16 สวิตเซอร์แลนด์ยังคงวางตัวเป็นกลางด้านสงคราม และปราศจากสงครามระหว่างประเทศนับตั้งแต่ ค.ศ. 1815 และไม่ได้เข้าร่วมกับองค์การสหประชาชาติจนกระทั่ง ค.ศ. 2002 อย่างไรก็ตาม สวิตเซอร์แลนด์ได้ดำเนินนโยบายด้านต่างประเทศอย่างแข็งขันและมีส่วนเกี่ยวข้องกับกระบวนการสร้างสันติภาพทั่วโลก สวิตเซอร์แลนด์เป็นแหล่งกำเนิดของสภากาชาดซึ่งเป็นหนึ่งในองค์กรด้านมนุษยธรรมที่เก่าแก่และเป็นที่รู้จักมากที่สุดในโลก และยังเป็นหนึ่งในสมาชิกผู้ก่อตั้งของสมาคมการค้าเสรียุโรป แต่ไม่ได้เข้าร่วมสหภาพยุโรป เขตเศรษฐกิจยุโรป และยูโรโซน แต่ยังคงมีส่วนร่วมในพื้นที่เชงเกนและการค้าในยุโรปผ่านสนธิสัญญาทวิภาคี
สวิตเซอร์แลนด์ประกอบไปด้วยภูมิภาคที่มีความแตกต่างภาษาและวัฒนธรรมสี่ภูมิภาคหลัก ได้แก่ ภาษาเยอรมัน ภาษาฝรั่งเศส ภาษาอิตาลี และภาษารูมันช์ โดยประชากรส่วนใหญ่จะพูดภาษาเยอรมัน ทว่าอัตลักษณ์ประจำชาติสวิสก็มีรากฐานมาจากภูมิหลังทางประวัติศาสตร์ และค่านิยมร่วมกันโดยสะท้อนให้เห็นจากระบอบสหพันธรัฐ การปกครองแบบประชาธิปไตยโดยตรง และเทือกเขาแอลป์ซึ่งเปรียบเสมือนสัญลักษณ์แทนความหลากหลายของเชื้อชาติต่าง ๆ ในภูมิภาค อัตลักษณ์นี้แผ่ขยายไปยัง ภาษา กลุ่มชาติพันธุ์ และศาสนา
สวิตเซอร์แลนด์ถือเป็นประเทศที่พัฒนาแล้วและมีความมั่งคั่งสูงที่สุดชาติหนึ่ง และมีผลิตภัณฑ์มวลรวมในประเทศสูงเป็นอันดับที่ 8 ของโลก และยังมีระบบการจัดเก็บภาษีและระบบสวัสดิการสังคมที่มีคุณภาพสูง โดยมีระบบการศึกษา การสาธารณสุข การคมนาคม และสาธารณูปโภคที่มีคุณภาพ และมีความสามารถในการแข่งขันทางเศรษฐกิจและมีดัชนีการพัฒนามนุษย์สูง เมืองสำคัญได้แก่ ซือริช เจนีวา และบาเซิล ล้วนติดอันดับเมืองที่มีคุณภาพชีวิตประชากรสูง แม้จะมีค่าครองชีพที่สูงที่สุดในโลกก็ตาม ใน ค.ศ. 2020 สถาบันการจัดการนานาชาติได้จัดอันดับให้สวิตเซอร์แลนด์เป็นประเทศอันดับหนึ่งซึ่งดึงดูดแรงงานที่มีทักษะในการเข้ามาทำงาน และสภาเศรษฐกิจโลกได้จัดอันดับให้สวิตเซอร์แลนด์เป็นประเทศที่มีอัตราการแข่งขันสูงเป็นอันดับที่ 5 ของโลก